b'\n_START_ARTICLE_\nKommos\n_START_SECTION_\nEl jaciment\n_START_PARAGRAPH_\nRobin Lane Fox suggereix que hi ha una refer\xc3\xa8ncia a aquest lloc en l\'Odissea (III, 296): "una petita roca refrena les ones". Aquesta petita roca devia ser Papadoplaka, i una platja d\'arena submergida unida a la costa hauria format un port natural. Papadoplaka fou destru\xc3\xaft parcialment pels bombardeigs aeris de la Segona Guerra mundial, per eliminar els ports segurs que pogueren usar els enemics dels alemanys._NEWLINE_El lloc atragu\xc3\xa9 per primera volta l\'atenci\xc3\xb3 dels arque\xc3\xb2legs al 1924, quan Arthur Evans sent\xc3\xad parlar d\'un magatzem allargat d\'atuells trobat all\xc3\xad, i especul\xc3\xa0 amb l\'exist\xc3\xa8ncia d\'una duana de l\'edat del bronze. S\'han realitzat excavacions al lloc a c\xc3\xa0rrec de Joseph i Maria Shaw des de 1976._NEWLINE_El jaciment no segueix el tradicional estil palat\xc3\xad minoic. Est\xc3\xa0 constru\xc3\xaft sobre les ru\xc3\xafnes d\'un assentament menor de l\'edat de pedra. Cont\xc3\xa9 un sol habitatge de luxe annex al lloc, que dista de ser reial, sis habitatges de grand\xc3\xa0ria respectable al vessant nord i un grup d\'habitacions de pedra a la part alta del tur\xc3\xb3, pertanyents a una comunitat d\'agricultors o pescadors. _NEWLINE_Tot i que el seu \xc3\xbas originari est\xc3\xa0 en q\xc3\xbcesti\xc3\xb3, el lloc fou abandonat diverses vegades durant la seua llarga vida. Durant aquests per\xc3\xadodes, parts del lloc s\'usaren com a taller de cer\xc3\xa0mica, amb un gran forn. Durant l\'\xc3\xa8poca final "palatina" el pati principal esdevingu\xc3\xa9 un varador i s\'enderroc\xc3\xa0 el mur que donava a la mar; s\'hi constru\xc3\xafren habitacles allargats i estrets oberts en un extrem (edifici P). Creuava el lloc una secci\xc3\xb3 d\'una carretera pavimentada, construccions que en aquest temps eren dif\xc3\xadcils i costoses. Aix\xc3\xb2, juntament amb la conversi\xc3\xb3 del lloc en varador suggereix que s\'utilitz\xc3\xa0 com a port i duana d\'un assentament major. Refor\xc3\xa7a la idea la grand\xc3\xa0ria de les instal\xc2\xb7lacions en comparaci\xc3\xb3 amb el poblet adjacent. L\'\xc3\xbas del lloc durant l\'edat del bronze correspon a grans trets amb els canvis de poder de l\'important palau de Festos, tot i que aix\xc3\xb2 pot reflectir les fluctuacions de poblaci\xc3\xb3 de la plana de Mesar\xc3\xa0 en conjunt._NEWLINE_A prop es troben l\'assentament minoic i el palau de Festos, que s\xc3\xb3n un dels centres principals de la Creta minoica.'